Víða er ástand vega í lamasessi og mun ekki batna samkvæmt samgönguáætlun . Samgöngunefnd Samtaka sveitarfélaga á Vesturlandi boðaði þingmenn Norðvesturkjördæmis á fund 21. apríl síðastliðinn til að ræða stöðu og framtíð vegamála í landshlutanum . Að sögn Davíðs Péturssonar formanns nefndarinnar hafa menn einkum áhyggjur af því að vegna fjárskorts í samgönguáætlun muni vegir sem þegar hafa verið lagðir drabbast niður í viðhaldsleysi . “ Til marks um fátæktina hefur ráðherra nú einungis ráðstafað 98 milljónum króna til héraðsvega , viðhalds þeirra og endurbóta , á þessu ári á landinu öllu . Hér eru á sjötta þúsund kílómetrar af safn , - tengi - og þjóðvegum og það sér það hver maður að þeir munu fara í svað fyrst ekki á að halda þeim við , með tilheyrandi skerðingu á umferðaröryggi . Runólfur Ólafssson hjá FÍB tók saman fyrir okkur tölur um tekjur ríkissjóðs af bíleigendum og eru þær áætlaðar 42 milljarðar árið 2010 . Af þeim tekjum fara einungis 28 milljarðar til nýframkvæmda , viðhalds , jarðgangagerðar og reksturs Vegagerðarinnar . Mismunurinn er því um 14 milljarðar sem ríkið er ekki að skila í beinum tekjum til viðhalds og endurbóta á vegakerfinu . Svo eru menn í öðru orðinu að tala um að standa vörð um byggðir landsins , en skera á sama tíma niður allt viðhaldsfé til vega . Besta byggðastefnan er fólgin í góðum samgöngum en þau sjónarmið virðast vera komin ofan í skúffu , ” sagði Davíð Pétursson . Nánar verður fjallað um samgönguáætlun og nýframkvæmdir í vegagerð á Vesturlandi í Skessuhorni næsta miðvikudag .